Erwerdigen heren borgermestere und ratmanne der stat Revele. Wi dun iuwer erwerdicheit to wetende, wo dat iuwe medeborger Jones Kourowe schuldich is unsem medesittere des rades to Wiborch Mangnus Schroder xxiv mark rig., min xvj ore, rechte reddelke schult vor ein schip. Des is em wol wetende geworden, dat he is bekummert, worumme bidde wi iuwe erwerdicheit leefliken, dat gi wol doen und wesen dussem iegenwardigen brefwiser behulplik, Lasse Olovessone, dat em dat gelt werde, wente he heft es em mechtich gemaket. Dat wille wi allewege gerne iegen iu vorschulden und vordenen, wor wi mogen, oft it sik also geville. Blivet deme almechtigen Gode bevolen to ewigen tiden. Gescreven to Wyborch in sunte Wolborghe dage. Wy borgermestere und ratmanne to Wyborch. Adress: Den erwerdigen heren borgermestere und ratmanne der stat Revele etc.